Ettepanek: NÕUKOGU MÄÄRUS, millega kohandatakse alates 1. juulist 2011, 1. juulist 2012 ja 1. juulist 2013 Euroopa Liidu ametnike ja muude teenistujate pensioniskeemi sissemaksete määra /* COM/2014/0462 final - 2014/0214 (NLE) */





SELETUSKIRI 1. ETTEPANEKU TAUST Ettepaneku põhjused ja eesmärgid Kuna on jõustunud määrus 1023/2013 (millega muudetakse personalieeskirju), mida kohaldatakse alates 1. jaanuarist 2014, on käesoleva ettepaneku eesmärk lahendada lahtised küsimused seoses 2011., 2012. ja 2013. aasta pensioniskeemi sissemaksete määra kohandamisega, et lõpetada pooleliolev kohtumenetlus Euroopa Kohtus (C-453/12) ja vältida edaspidi kohtuvaidlusi selles küsimuses. Üldine taust Personalieeskirjade[1] artikli 83a lõike 3 kohaselt iga viie aasta järel kooskõlas XII lisaga korraldataval kindlustusmatemaatilisel hindamisel ja selleks, et tagada pensioniskeemi tasakaal, määrab nõukogu kindlaks sissemaksete määra ja pensioniea muutmise. Vastavalt personalieeskirjade artikli 83a lõikele 4 esitab komisjon igal aastal nõukogule viieaastase kindlustusmatemaatilise hinnangu ajakohastatud versiooni personalieeskirjade XII lisa artikli 1 lõike 2 kohaselt. Kui on näidatud, et praegu kohaldatava sissemaksete määra ja kindlustusmatemaatilise tasakaalu säilitamiseks vajaliku määra vahel on vähemalt 0,25-punktiline vahe, kaalub nõukogu, kas korrigeerida määra XII lisas sätestatud korra kohaselt. Personalieeskirjade XII lisa artikli 13 kohaselt esitas Eurostat eespool nimetatud sätete kohaselt nõutud aruanded, milles määratakse kindlaks pensioniskeemi kindlustusmatemaatilise tasakaalu tagamiseks vajalik sissemaksete määr aastateks 2011–2013. Personalieeskirjade (mida on viimati muudetud Euroopa Parlamendi ja nõukogu määrusega 1023/2013) XIII lisa artikli 19 kohaselt kohaldatakse artiklit 83a ja nende XII lisa enne 1. novembrit 2013 jõus oleval kujul üksnes kohandamiseks, mis on nõutav selleks, et järgida Euroopa Liidu toimimise lepingu artikli 266 alusel tehtud Euroopa Liidu Kohtu otsust nimetatud sätete kohaldamise kohta. 2. KONSULTEERIMINE HUVITATUD ISIKUTEGA JA MÕJU HINDAMINE Konsulteerimine huvitatud isikutega Konsultatsioonimeetodid, peamised sihtvaldkonnad ja vastajate üldiseloomustus Ettepaneku üle konsulteeriti personali esindajatega vastavalt kehtivale korrale. Vastuste kokkuvõte ja nende arvessevõtmine Ettepanekus on võetud arvesse konsultatsioonides osalenud isikute arvamusi. Eksperdiarvamuste kogumine ja kasutamine Pensioniskeemi sissemaksete määra arvutuse on kinnitanud kindlustusmatemaatik (välisekspert). Mõju hindamine Käesoleva ettepaneku eesmärk on kohandada Euroopa Liidu ametnike ja muude teenistujate pensioniskeemi sissemaksete määra aastatel 2011 ja 2012 (iga-aastane kohandamine) ja aastal 2013 (viieaastane kohandamine), et tagada pensioniskeemi kindlustusmatemaatiline tasakaal. 2013. aasta lõpuni kehtinud õigusaktidega ei nähtud ette muid võimalusi. 3. ETTEPANEKU ÕIGUSLIK KÜLG Selleks et täita Euroopa Kohtu poolt kohtuasjas C-63/12 tehtud otsust, võtsid Euroopa Parlament ja nõukogu 16. aprillil 2014 vastu määrused nr 422/2014 ja nr 423/2014, millega vastavalt alates 1. juulist 2011 ja 1. juulist 2012 kohandatakse Euroopa Liidu ametnike ja muude teenistujate töötasusid ja pensione ning nimetatud töötasude ja pensionide suhtes kohaldatavaid paranduskoefitsiente. See oli osa üldisest lähenemisviisist, millega püüti lahendada 2011. ja 2012. aasta töötasude ja pensionide kohandamist ja 2011. aasta pensioniskeemi sissemaksete kohandamist käsitlevad vaidlused, mille tulemuseks oli 0 % kohandus 2011. aastal ja 0,8 % kohandus 2012. aastal. ELi töötajate palkade ja pensionide kohandamine nõuab sellele vastavat 2013. aasta pensioniskeemi sissemaksete määra tagasiulatuvat kohandamist. Personalieeskirjade, mida on viimati muudetud Euroopa Parlamendi ja nõukogu määrusega (EÜ, Euratom) nr1023/2013, XIII lisa artikli 19 eesmärk on võimaldada võtta institutsioonidel meetmeid, mis on vajalikud selleks, et lahendada töötasude ja pensionide 2011. ja 2012. aasta kohandamist ning 2011. aasta pensioniskeemi sissemaksete kohandust käsitlevad vaidlused kooskõlas Euroopa Kohtu otsusega, võttes nõuetekohaselt arvesse töötajate õiguspäraseid ootusi, et institutsioonid teevad igal aastal otsuse nende töötasude ja pensionide kohandamise ning pensioniskeemi sissemaksete määra kohta. Vastavalt personalieeskirjade XII lisa artiklile 13 esitas Eurostat 2011., 2012. ja 2013. aasta pensioniskeemi kindlustusmatemaatilise hinnangu kohta aruanded, milles ajakohastatakse nimetatud lisas osutatud näitajad. Nende hinnangute kohaselt moodustab pensioniskeemi kindlustusmatemaatilise tasakaalu tagamiseks vajalik sissemaksete määr 2011. aasta[2] põhipalgast 11,0 %, 2012. aasta[3] põhipalgast 9,9 % ja 2013. aasta[4] põhipalgast 10,6 %. Seepärast tuleks Euroopa Liidu ametnike ja muude teenistujate pensioniskeemi kindlustusmatemaatilise tasakaalu tagamiseks määrata sissemaksete kohandatud määraks: · 11,0 % alates 1. juulist 2011; · 10,0 % alates 1. juulist 2012[5] ning · 10,6 % alates 1. juulist 2013. Lisaks sellele määrab nõukogu personalieeskirjade artikli 83a lõike 3 kohaselt iga viie aasta järel kooskõlas XII lisaga korraldataval kindlustusmatemaatilisel hindamisel ja selleks, et tagada pensioniskeemi tasakaal, kindlaks sissemaksete määra. Pensioniskeemi 2013. aasta kindlustusmatemaatiline hinnang kujutab endast sellist viieaastast hinnangut, mis nõuab komisjonilt selle vaatlusperioodi täielikku hindamist tagamaks, et kohaldatava pensioniskeemi sissemaksete määr säilitab pensioniskeemi kindlustusmatemaatilise tasakaalu. Viieaastane hinnang eeldab igal juhul 2011. aasta pensioniskeemi sissemaksete määra kindlaksmääramist, mida nõukogu ei ole veel lõplikult otsustanud, ning 2012. aasta pensioniskeemi sissemaksete määra uut kohandamist, nagu märgitud nõukogu 10. detsembri 2013. aasta määruse nr 1331/2013 põhjenduses 4. 2011. aasta pensioniskeemi sissemaksete määra iga-aastane kohandamine personalieeskirjade artikli 83a lõike 4 kohaselt sõltub Euroopa Kohtus menetluses olevas kohtuasjas tehtavast otsusest (C-453/12). Komisjoni taotluse alusel on kohus peatanud selle kohtuasja menetlemise, et osalistel oleks võimalik saavutada üldine seadusandlik lahendus kõikides küsimustes, mis on seotud pensioniskeemi sissemaksete määraga, võttes aluseks kohtuasjas C-63/12 tehtud otsuse 2011. aasta iga-aastase töötasude ja pensionide kohandamise kohta, mis on ette nähtud personalieeskirjade XIII lisa artiklis 19. Komisjoni ettepaneku eesmärk on aidata jõuda kokkuleppele kohtuasjas C-453/12 ja vältida edaspidi nn vanade personalieeskirjadega seotud kohtuvaidlusi. Selleks et tagada, et kohaldatud pensioniskeemi sissemaksete määr säilitab pensioniskeemi kindlustusmatemaatilise tasakaalu viieaastasel vaatlusperioodil, ning võimaldada institutsioonidel osana üldisest lähenemisviisist vaidluste lahendamiseks võtta vajalikud meetmed seoses pensioniskeemi sissemaksete määra kohandamisega kooskõlas institutsioonidevahelise lojaalse koostöö põhimõttega ning võttes nõuetekohaselt arvesse töötajate õiguspäraseid ootusi, esitab komisjon ettepaneku nõukogu määruse kohta, millega kohandatakse alates 1. juulist 2011, 1. juulist 2012 ja 1. juulist 2013 ametnike ja muude teenistujate pensioniskeemi sissemaksete määra. 4. MÕJU EELARVELE Pensioniskeemi sissemaksete määra kohandamise mõju tuludele on üksikasjalikult kirjeldatud ettepanekule lisatud finantsselgituses. 2014/0214 (NLE) Ettepanek: NÕUKOGU MÄÄRUS, millega kohandatakse alates 1. juulist 2011, 1. juulist 2012 ja 1. juulist 2013 Euroopa Liidu ametnike ja muude teenistujate pensioniskeemi sissemaksete määra EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse Euroopa Liidu ametnike personalieeskirju ja Euroopa Liidu muude teenistujate teenistustingimusi, mis on kehtestatud määrusega (EMÜ, Euratom, ESTÜ) nr 259/68,[6] eelkõige personalieeskirjade artiklit 83a ja XII lisa, võttes arvesse Euroopa Komisjoni ettepanekut ning arvestades järgmist: (1) Personalieeskirjade, mida on viimati muudetud Euroopa Parlamendi ja nõukogu määrusega nr 1023/2013, XIII lisa artikli 19 eesmärk on võimaldada võtta institutsioonidel meetmeid, mis on vajalikud selleks, et lahendada töötasude ja pensionide 2011. ja 2012. aasta kohandamist ning 2011. aasta pensioniskeemi sissemaksete määra kohandust käsitlevad vaidlused kooskõlas Euroopa Kohtu otsusega, võttes nõuetekohaselt arvesse töötajate õiguspäraseid ootusi, et institutsioonid teevad igal aastal otsuse nende töötasude ja pensionide kohandamise kohta. (2) Osana üldisest lähenemisviisist vaidluste lahendamiseks ning selleks, et täita Euroopa Kohtu poolt kohtuasjas C-63/12 tehtud otsust, võtsid Euroopa Parlament ja nõukogu 16. aprillil 2014 vastu määrused nr 422/2014 ja nr 423/2014, millega alates 1. juulist 2011 ja 1. juulist 2012 kohandatakse Euroopa Liidu ametnike ja muude teenistujate töötasusid ja pensione ning nimetatud töötasude ja pensionide suhtes kohaldatavaid paranduskoefitsiente. Need kohandamised muudavad vajalikuks pensioniskeemi sissemaksete määra tagasiulatuva kohandamise aastatel 2011, 2012 ja 2013. (3) Vastavalt personalieeskirjade XII lisa artiklile 13 esitas Eurostat 2011., 2012. ja 2013. aasta pensioniskeemi kindlustusmatemaatilise hinnangu kohta aruanded, milles ajakohastatakse nimetatud lisas osutatud näitajad. Hinnangust selgub, et pensioniskeemi kindlustusmatemaatilise tasakaalu tagamiseks vajalik sissemaksete määr on 11,0 % alates 1. juulist 2011, 10,0 % alates 1. juulist 2012 ja 10,6 % alates 1. juulist 2013. (4) Euroopa Liidu ametnike ja muude teenistujate pensioniskeemi kindlustusmatemaatilise tasakaalu tagamiseks tuleks seepärast sissemaksete määra tagasiulatuvalt kohandada, et see oleks alates 1. juulist 2011 põhipalgast 11,0 %, alates 1. juulist 2012 põhipalgast 10,0 % ja alates 1. juulist 2013 põhipalgast 10,6 %, ON VASTU VÕTNUD KÄESOLEVA MÄÄRUSE: Artikkel 1 Alates – 1. juulist 2011 on personalieeskirjade artikli 83 lõikes 2 osutatud sissemakse määr 11,0 %; – 1. juulist 2012 on personalieeskirjade artikli 83 lõikes 2 osutatud sissemakse määr 10,0 %; – 1. juulist 2013 on personalieeskirjade artikli 83 lõikes 2 osutatud sissemakse määr 10,6 %. Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja ETTEPANEKULE LISATAV FINANTSSELGITUS 1. ETTEPANEKU NIMETUS: Ettepanek: nõukogu määrus, millega kohandatakse alates 1. juulist 2011, 1. juulist 2012 ja 1. juulist 2013 Euroopa Liidu ametnike ja muude teenistujate pensioniskeemi sissemaksete määra 2. EELARVEREAD: Peatükk ja artikkel: 400 Laekumised ametnike ja muude teenistujate töötasu maksustamisest 2011. aasta kindlaksmääratud nõuded kokku: 538,2 miljonit eurot 2012. aasta kindlaksmääratud nõuded kokku: 548,9 miljonit eurot 2013. aasta kindlaksmääratud nõuded kokku: 569,1 miljonit eurot Eelarverida 2014: 590,5 miljonit eurot 404 Solidaarsusmaks: 2011. aasta kindlaksmääratud nõuded kokku: 63,1 miljonit eurot 2012. aasta kindlaksmääratud nõuded kokku: 64,3 miljonit eurot Eelarverida 2014: 68,3 miljonit eurot 410 Teenistujate sissemaksed pensioniskeemi 2011. aasta kindlaksmääratud nõuded kokku: 456,4 miljonit eurot 2012. aasta kindlaksmääratud nõuded kokku: 449,3 miljonit eurot 2013. aasta kindlaksmääratud nõuded kokku: 445,6 miljonit eurot Eelarverida 2014: 435,6 miljonit eurot 3. FINANTSMÕJU ¨ Ettepanekul ei ole finantsmõju ý Ettepanekul puudub finantsmõju kuludele, kuid sellel on finantsmõju tuludele; mõju tuludele on järgmine: miljonites eurodes (üks koht pärast koma) Eelarverida || Tulud || 6-kuuline periood alates 1. juulist 2011 || 6-kuuline periood alates 1. jaanuarist 2012 || 6-kuuline periood alates 1. juulist 2012 || 6-kuuline periood alates 1. jaanuarist 2013 || 6-kuuline periood alates 1. juulist 2013 || 2014 Artikkel 400 || Mõju omavahenditele || 2,5 || 2,4 || 2,7 || 2,6 || -1,4 || -2,7 Artikkel 404 || Mõju omavahenditele || 0,6 || 0,6 || 0,7 || || || -0,8 Artikkel 410 || Mõju omavahenditele || -11,8 || -11,6 || -12,7 || -12,6 || 6,5 || 12,7 Olukord pärast meetme rakendamist || 2015 || 2016 || 2017 || 2018 || 2019 Artikkel 400 || -2,7 || -2,7 || -2,7 || -2,7 || -2,7 Artikkel 404 || -0,8 || -0,8 || -0,8 || -0,8 || -0,8 Artikkel 410 || 12,7 || 12,7 || 12,7 || 12,7 || 12,7 4. MUUD MÄRKUSED Arvutamismeetod: Pensionimakse = uus sissemakse – jooksval aastal eelarves ette nähtud summa Uus sissemakse = eelarves ette nähtud summa x uus määr / kehtiv määr Mõju maksutuludele = 21 % pensionimakse muutumisest. Mõju erimaksule/solidaarsusmaksule = 5,5 % pensionimakse muutumisest aastatel 2011 ja 2012; 6 % pensionimakse muutumisest 2014. aastal Erimaks (5,5 %) kaotas kehtivuse 31. detsembril 2012, seetõttu ei mõjuta see 2013. aasta vastavat eelarverida. Solidaarsusmaksu (6 %) kohaldatakse alates 1. jaanuarist 2014. [1] Enne 22. oktoobri 2013. aasta määruse 1023/2013 jõustumist. [2] Eurostati aruanne Euroopa Liidu ametnike pensioniskeemi 2010. aasta kindlustusmatemaatilise hinnangu 2011. aasta ajakohastamise kohta (1. september 2011, lk 6) [3] Aruanne Euroopa Liidu ametnike pensioniskeemi 2011. aasta kindlustusmatemaatilise hinnangu 2012. aasta ajakohastamise kohta (lk 6) [4] Eurostati 1. septembri 2013. aasta aruande addendum, mis tulenes palkade kohandamisest vastavalt Euroopa Parlamendi ja nõukogu 16. aprilli 2014. aasta määrusele (EL) nrº423/2014 (15. mai 2014, lk 3) [5] Vastavalt artikli 83a lõikele 4 korrigeerib nõukogu määra XII lisas sätestatud korra kohaselt, kui on näidatud, et praegu kohaldatava sissemaksete määra (11,0 %) ja kindlustusmatemaatilise tasakaalu tagamiseks vajaliku määra (9,9 %) vahel on vähemalt 0,25-punktiline vahe. Vastavalt XII lisa artikli 2 lõikele 1 ei tohi kohandus põhjustada seda, et sissemakse oleks eelneval aastal kehtinud määrast üle ühe protsendipunkti suurem või väiksem. Seega teeb komisjon ettepaneku kehtestada alates 1. juulist 2012 sissemaksete kohandatud määraks 10,0 %. [6] EÜT L 56, 4.3.1968, lk 1.